
Prostataspetsiifilise antigeeni määramise harmoniseerimise  töörühma soovitused Eesti laboritele 

2024. aastal koostas töörühm küsimustiku PSA määramise pre-, post- ja analüütiliste aspektide kohta, et kaardistada ja analüüsida Eesti laborites kasutuselolevad PSA määramismeetodid, PSA tulemuste tõlgendused ja jätku-uuringu kriteeriumid. Küsimustik saadeti juunis 2024 kõikidele Eesti laboritele. Seejärel koostas töörühm pöördumise Eesti Uroloogide Seltsile otsustuspiiride ja selgitavate kommentaaride harmoniseerimise teemal. Lähtuvalt rahvusvahelistest juhistest (Cornford P, Tilki D, van den Bergh RCN, Eberli D, Fonteyne V, Gandaglia G, et al. EAU–EANM–ESTRO–ESUR–ISUP–SIOG Guidelines on Prostate Cancer. Arnhem: European Association of Urology; 2026), Eesti Uroloogide Seltsi seisukohtadest (vastuskiri 11.03.2026) ja küsimustiku tulemustest soovitab töörühm:

1. Kasutada otsustuspiirina PSA väärtust 3,0 µg/L. Kuna infosüsteemides enamasti ei ole eraldi välja otsustuspiirile, siis tuleb <3,0 µg/L seadistada referentsväärtusena, tulemused ≥3,0 µg/L kuvada patoloogiale viitavana (nt. punane värv vms.). Tulemuste korral 1,0 – 2,99 µg/L kuvada lisaks kommentaar: „tõlgendamisel arvestada riskigruppi kuuluvust “.
2. Lõpetada vaba prostataspetsiifilise antigeeni (fPSA) määramine.
3. Mõõtepiirkonda ületavate PSA tulemuste korral tuleb kasutada vastava meetodi soovituslikku lahjendusprotokolli.
4. Madalaima väljastatava numbrilise väärtusena kasutada meetodi kvantiteerimispiiri (LoQ - Limit of Quantitation): hetkel Eestis kasutusel olevate diagnostikumide tootjate jaoks on LoQ alljärgnevad: Roche Diagnostics (Elecsys total PSA) 0,014 µg/L, Abbott (Abbott Alinity i total PSA) 0,023 µg/L, Siemens Healthineers (Atellica) 0,1 µg/L, Beckman Coulter (Access) 0,019 µg/L.

